title: Moladh ón gCoimisiún an 10 Meitheamh 2022 maidir leis an sainmhíniú ar nana-ábhar (Téacs atá ábhartha maidir le LEE) 2022/C 229/01

text:
               14.6.2022

               GA

               Iris Oifigiúil an Aontais Eorpaigh

               C 229/1

      MOLADH ÓN gCOIMISIÚN
      an 10 Meitheamh 2022
      maidir leis an sainmhíniú ar nana-ábhar
      (Téacs atá ábhartha maidir le LEE)
      (2022/C 229/01)
      TÁ AN COIMISIÚN EORPACH,
      Ag féachaint don Chonradh ar Fheidhmiú an Aontais Eorpaigh, agus go háirithe Airteagal 292 de,
      De bharr an mhéid seo a leanas:

                  (1)

                  Cuireadh Moladh 2011/696/AE ón gCoimisiún (1) i bhfeidhm mar thagairt chun a chinneadh ar cheart ábhar a mheas mar “nana-ábhar” chun críoch reachtach agus chun críoch beartais san Aontas, rud lena dtacaítear le cur chun feidhme éifeachtúil comhsheasmhach ar fud na n-earnálacha. I Moladh 2011/696/AE tagraítear d’athbhreithniú níos déanaí ar an sainmhíniú ar nana-ábhar i bhfianaise na taithí a fuarthas agus an dul chun cinn eolaíoch.

                  (2)

                  Idir 2013 agus 2021 rinne an Coimisiún an t-athbhreithniú sin ar Mholadh 2011/696/AE, lenar tugadh aghaidh ar chuspóir, raon feidhme, soiléireacht agus úsáid an tsainmhínithe atá aige ar nana-ábhar. Díríodh san athbhreithniú go háirithe ar cé acu ba cheart an tairseach 50 % maidir le méid-dáileachán na gcáithníní de réir líon a mhéadú nó a laghdú agus cé acu an áireofar ábhair a bhfuil struchtúr inmheánach nó struchtúr dromchlach acu ar an nanascála, amhail ábhair nana-chomhpháirteacha choimpléascacha, lena n-áirítear ábhair nanaphóiriúla agus ábhair nana-ilchodacha a d’fhéadfaí a úsáid in earnálacha sonracha.

                  (3)

                  Na heilimintí teicniúla agus eolaíocha atá mar bhonn leis an athbhreithniú ar an sainmhíniú ar nana-ábhar i Moladh 2011/696/AE, rinneadh achoimre orthu agus foilsíodh iad i dtuarascálacha ó Airmheán Comhpháirteach Taighde an Choimisiúin maidir leis an Eolaíocht don Bheartas dar dteideal “Towards a review of the EC Recommendation for a definition of the term nanomaterial” [I dtreo athbhreithniú ar Mholadh CE maidir leis an sainmhíniú ar nana-ábhar] Codanna 1 (2), 2 (3) agus 3 (4) i dtaca le taithí na bpáirtithe leasmhara i ndáil leis an sainmhíniú a chur chun feidhme agus le pointí féideartha athbhreithnithe a shainaithint. Ina theannta sin, d’fhoilsigh an tAirmheán Comhpháirteach Taighde dhá thuarascáil lena dtugtar treoraíocht maidir leis an sainmhíniú a chur chun feidhme (5)
                     , (6) lena n-áirítear forbairtí ábhartha maidir le caighdeánú a rinne an Eagraíocht Idirnáisiúnta um Chaighdeánú (ISO) agus an Coiste Eorpach um Chaighdeánú (CEN), torthaí an tionscadail NanoDefine den 7ú Clár Réime de chuid an Choimisiúin um Thaighde (7), , agus tuilleadh faisnéise atá ar fáil san fhearann poiblí.

                  (4)

                  B’ábhar an chomhairliúcháin spriocdhírithe idir an 6 Bealtaine 2021 agus an 30 2021 Meitheamh iad eilimintí le haghaidh modhnuithe féideartha ar an sainmhíniú. Breithníodh ar an bhfaisnéis a fuarthas le linn an chomhairliúcháin in athbhreithniú an Choimisiúin ar an sainmhíniú ar nana-ábhar.

                  (5)

                  Sa doiciméad inmheánach oibre de chuid an Choimisiúin (SWD(2022)150) a ghabhann leis an Moladh seo, mínítear torthaí an athbhreithnithe agus torthaí an chomhairliúcháin leis na páirtithe leasmhara, an tuairisc ar na modhnuithe a rinneadh agus an réasúnaíocht a bhí leo.

                  (6)

                  Ba cheart sainmhíniú ar nana-ábhar is iomchuí i gcomhthéacs ginearálta bheartais agus reachtaíocht an Aontais (“an sainmhíniú”) a mholadh, lena gcumhdófaí ábhair nádúrtha, theagmhasacha nó monaraithe.

                  (7)

                  Ba cheart an sainmhíniú a bhunú ar an gcodán coibhneasta cáithníní i raon sainithe laistigh den dáileachán cáithníní de réir líon de thoise seachtrach cháithníní comhábhartha an ábhair, gan beann ar na hairíonna bunúsacha guaiseacha a d’fhéadfadh a bheith aige nó na rioscaí d’fhéadfadh a bheith ann do shláinte an duine agus don chomhshaol.

                  (8)

                  I gcás inarb infheidhme, ba cheart an sainmhíniú agus a chroí-théarmaí a bhunú ar théarmaí caighdeánaithe arb ann dóibh cheana, atá sainithe ó thaobh na heolaíochta de agus atá glactha ag na pobail idirnáisiúnta (ISO, CEN). Ba cheart na croí-théarmaí a úsáidtear sa sainmhíniú leanúint de bheith sách sonrach agus ba cheart cur chun feidhme praiticiúil laistigh de chomhthéacs rialála an Aontais a chumasú leis an sainmhíniú. Ba cheart tacú leis an gcur chun feidhme le treoraíocht, treoraíocht ar cheart don Airmheán Comhpháirteach Taighde a fhorbairt agus a choinneáil cothrom le dáta de réir mar a athraíonn an eolaíocht agus an dul chun cinn teicniúil, agus liosta á dhéanamh ar na modhanna tomhais agus ar na huirlisí dea-chleachtais a mholtar7.

                  (9)

                  Leis an téarma nana-ábhar, ba cheart aghaidh a thabhairt ar ábhair arb é atá iontu cáithníní ina staid sholadach, cáithníní atá i láthair ar leithligh nó nasctha mar pháirteanna comhábhartha de chumascáin nó de cheirtleáin. Ba cheart an téarma “arb é atá iontu” seachas “ina bhfuil” a úsáid chun a aithint gurb iad na cáithníní príomh-chomhpháirt an ábhair. Is cuid den (nana-ábhar) ábhar iad comhpháirteanna eile nach cáithníní iad a d‘fhéadfadh a bheith ann (e.g. na breiseáin is gá chun a chobhsaíocht a chaomhnú nó tuaslagóirí a d’fhéadfaí a dheighilt gan difear a dhéanamh do mhéid-dáileachán na gcáithníní), ach níor cheart iad a chur san áireamh agus measúnú á dhéanamh an nana-ábhar é an t-ábhar.

                  (10)

                  Ba cheart cáithníní neamhsholadacha (i.e. cáithníní leachtacha agus gásacha) a eisiamh ón sainmhíniú. Ba cheart áirithiú leis sin nach gcuirfear cosc ar an toise seachtrach a úsáid mar an gcáilitheoir sainithe sa sainmhíniú de bharr ghné an-dinimiciúil thoisí seachtracha na gcáithníní neamhsholacha, amhail míclí nó braoiníní nanascála in eibleachtaí nó spraeanna.

                  (11)

                  Níor cheart táirgí ná comhpháirteanna móra soladacha a chumhdach leis an sainmhíniú, fiú má tá struchtúr inmheánach nó struchtúr dromchlach acu ar an nanascála, amhail bratuithe, ábhair cheirmeacha áirithe agus nana-chomhpháirteanna coimpléascacha, lena n-áirítear ábhair nanaphóiriúla agus nana-ilchodacha. D‘fhéadfadh sé go ndearnadh roinnt de na táirgí nó de na comhpháirteanna sin a mhonarú trí nana-ábhair a úsáid agus d’fhéadfadh siad a bheith fós iontu.

                  (12)

                  Ba cheart an sainmhíniú leanúint de bheith de réir thuairim 2010 ó Choiste Eolaíoch an Choimisiúin um Rioscaí Sláinte Nua-aitheanta atá ag Teacht Chun Cinn (SCENIHR) (8) trí “nanascála” a shainmhíniú mar an raon méide ó 1 nm go 100 nm.

                  (13)

                  Níor sainaithníodh san athbhreithniú a rinneadh ar an sainmhíniú fianaise eolaíoch gur cheart an tairseach réamhshocraithe 50 % de cháithníní ag a bhfuil toisí seachtracha ar an nanascála a mhéadú nó a laghdú chun dul i ngleic le hábhair imní ar leith nó chun cineálacha sonracha ábhar a chumhdach nó a eisiamh. Ba cheart solúbthacht an luacha tairsí réamhshocraithe i gcásanna sonracha, dá bhforáiltear i Moladh 2011/696/AE, a bhaint chun comhsheasmhacht agus comhleanúnachas rialála a áirithiú, agus chun an cás a sheachaint ina meastar ábhar sonrach a bheith ina nana-ábhar faoi chreat rialála amháin ach nach meastar amhlaidh faoi chreat rialála eile, agus ar an gcaoi sin seachnófar éiginnteacht dhlíthiúil d’oibreoirí eacnamaíocha, tomhaltóirí agus rialálaithe.

                  (14)

                  Ba cheart leis an sainmhíniú idir cháithníní atá ann ar leithligh agus cháithníní comhábhartha inaitheanta atá i gcumascáin nó i gceirtleáin a chumhdach. Cuireadh i dtábhacht san athbhreithniú ar an sainmhíniú go bhféadfadh sé a bheith an-dúshlánach cáithníní comhábhartha i gcumascáin a shainaithint agus a thomhas. Dá bhrí sin, tá an cáilitheoir “inaitheanta” faoi cheangal ag cúinsí praiticiúla a bhaineann lena sainaithint. Ba cheart na nithe sin a mhionsaothrú a thuilleadh sa treoraíocht.

                  (15)

                  Ba cheart an téarma “cáithnín” a shainmhíniú mar mhionphíosa ábhair ag a bhfuil teorainneacha fisiciúla sainithe, agus dá bhrí sin de bhun an tsainmhínithe ar “cáithnín” a ghlactar in ISO 26824:2013. Ba cheart aon ghné theicniúil den sainmhíniú ar cháithníní, e.g. maidir lena shoghluaisteacht, a shoiléiriú a thuilleadh sa treoraíocht.

                  (16)

                  Níor cheart móilín aonair, lena n-áirítear macramóilín amhail próitéin a d’fhéadfadh a bheith níos mó ná 1 nm, a mheas mar cháithnín. I gcásanna an-sonrach, d’fhéadfadh an t-idirdhealú a bheith ag brath ar thuiscint bheacht ar an téarma “móilín aonair”. Ba cheart cásanna léiriúcháin agus mínithe a chur i láthair sa treoraíocht.

                  (17)

                  Thug SCENIHR le fios maidir leis an raon 1 nm go 100 nm a leagan síos, gurb é a d’fhéadfadh a bheith ann mar thoradh air, nach measfaí líon teoranta ábhar, amhail (nanaifheadáin) feadáin a bheadh níos lú ná 1 nm ar trastomhas agus níos mó ná 100 nm ar fad, mar nana-ábhair. Chun aghaidh a thabhairt ar an easnamh sin a d’fhéadfadh a bheith ann, áiríodh sa sainmhíniú le Moladh 2011/696/AE fullairéiní, calóga graiféine agus nanaifheadáin charbóin aon bhalla a bhfuil toise seachtrach amháin nó níos mó acu faoi bhun 1 nm mar nana-ábhair. Mar sin féin, féadfaidh na saintréithe céanna méide a bheith ag ábhair eile agus atá ag na hábhair charbónbhunaithe sin. Is dócha freisin gurb é an toradh a bheidh ar an dul chun cinn eolaíoch agus ar an nuálaíocht go mbeidh tuilleadh ábhair chomhchosúla ann, rud a éileoidh nuashonrú rialta leanúnach ar raon feidhme an tsainmhínithe. Chun an méid sin a sheachaint, ba cheart a áireamh sa sainmhíniú, dá bhrí sin, na cáithníní soladacha go léir ag a bhfuil toise seachtrach amháin níos lú ná 1 nm sa líon cáithníní ar an nanascála chun iad a chur i gcomparáid leis an tairseach 50 %, má tá ar a laghad ceann amháin de thoisí eile na gcáithníní sin níos mó ná 100 nm.

                  (18)

                  Mar gheall ar a líon i bhfad níos lú i ngach cás intuartha agus ábhartha go réasúnach, ní bhíonn tionchar mór ag cáithníní ag bhfuil ar a laghad dhá thoise ortagánacha sheachtracha níos mó ná 100 μm ar rannchuidiú coibhneasta cáithníní 1 nm go 100 nm i líon iomlán na gcáithníní, agus dá bhrí sin ní dhéanann siad difear mór don aicmiú ábhar. Leis an sainmhíniú, ba cheart a fhágáil gur féidir cinneadh a dhéanamh maidir le méid-dáileachán na gcáithníní de réir líon a shrianadh do cháithníní comhábhartha ag a bhfuil ar a laghad dhá thoise ortagánacha sheachtracha faoi bhun 100 μm, ar choinníoll go ndéantar an rogha a dhoiciméadú le torthaí iomchuí tomhais. Ba cheart cur i bhfeidhm praiticiúil na rogha seo a chur i láthair sa treoraíocht.

                  (19)

                  Is léir ón taithí a fuarthas (9) go bhféadfaí deacrachtaí léirmhínithe agus teicniúla a bheith mar thoradh ar achar dromchla sonrach a úsáid mar athróg ionadach nuair a shainaithnítear nana-ábhar, mar shampla, toisc go bhféadfadh achar dromchla sonrach ard a bheith ann mar thoradh ar nanastruchtúr inmheánach seachas líon mór cáithníní beaga comhábhartha a bheith ann. Dá bhrí sin, aithníodh san athbhreithniú ar an sainmhíniú nach raibh an rogha ghaolmhar dá bhforáiltear i bpointe 5 de Mholadh 2011/696/AE iomchuí agus gur cheart í a bhaint ó bheith ina cháilitheoir sa sainmhíniú ar nana-ábhar.

                  (20)

                  Léirigh an tionscadal NanoDefine9 de réir sraith mhór ábhar tionsclaíoch éagsúil, nach raibh aon neamhréireacht in aicmiú na n-ábhar nach nana-ábhair iad, de réir luach airmheánach a chinntear ó mhéid-dáileachán cáithníní de réir líon agus ar an achar dromchla saintoirte atá níos lú ná 6 m2/cm3 (fiú más rud é nach eol cruth na gcáithníní), faoi seach. Dá bhrí sin, níor cheart a mheas gur nana-ábhar é ábhar ag a bhfuil achar dromchla saintoirte níos lú ná 6 m2/cm3.

                  (21)

                  Ba cheart, dá bhrí sin, an sainmhíniú ar nana-ábhar i Moladh 2011/696/AE a thabhairt cothrom le dáta.

                  (22)

                  Tá dul chun cinn eolaíoch agus teicniúil fós á dhéanamh agus d’fhéadfadh sé difear a dhéanamh don réasúnaíocht taobh thiar de na heilimintí a úsáidtear chun nana-ábhar a shainaithint. Ba cheart athbhreithniú ar an sainmhíniú a bhreithniú, dá bhrí sin, aon uair a léiríonn fianaise eolaíoch nua nó taithí rialála nach leor an sainmhíniú a thuilleadh.

                  (23)

                  Níor cheart leis an sainmhíniú difear a dhéanamh do raon feidhme chur i bhfeidhm aon ionstraime de chuid reachtaíocht an Aontais ná aon fhoráil lena leagtar síos, do ghrúpa ábhar, ceanglais bhreise nó ceanglais shonracha (lena n-áirítear iad siúd le haghaidh na sábháilteachta) ná léiriú a dhéanamh ar na nithe sin. D’fhéadfaí a mheas i gcásanna áirithe gur gá ábhair áirithe a eisiamh ó raon feidhme cur i bhfeidhm reachtaíochta sonraí nó forálacha reachtacha, fiú más nana-ábhair iad de réir an Mholta seo. Ar an gcaoi chéanna, d’fhéadfaí a mheas gur gá ceanglais rialála a fhorbairt le haghaidh ábhair bhreise nach dtagann faoi shainmhíniú an Mholta seo, i raon feidhme chur i bhfeidhm reachtaíocht shonrach de chuid Aontais nó forálacha reachtacha lena ndírítear ar nana-ábhair. Ba cheart é a bheith d’aidhm ag an reachtaíocht sin, áfach, idirdhealú a dhéanamh idir “nana-ábhar” agus ball d’fhoghrúpa den sórt sin chun comhsheasmhacht a choinneáil ar bun leis an sainmhíniú agus, dá bhrí sin, le reachtaíocht eile.

                  (24)

                  Féadfaidh an sainmhíniú sa Mholadh seo freastal ar chríocha éagsúla beartais, reachtacha agus taighde agus aghaidh á tabhairt ar ábhair nó ar shaincheisteanna a bhaineann le táirgí nanaitheicneolaíochtaí. Féadfar é a úsáid fiú i ngníomh eile lena dtugtar sainmhíniú ar nana-ábhar le haghaidh beartas cothrománach agus le haghaidh úsáid reachtach arna nglacadh ag an gCoimisiún nó ag reachtóir an Aontais, agus sa chás sin chuirfí an gníomh sin in ionad an Mholta seo.

            TAR ÉIS AN MOLADH SEO A GHLACADH:

                  1.

                  Ciallaíonn “nana-ábhar” ábhar nádúrtha, teagmhasach nó monaraithe arb é atá ann cáithníní soladacha, cáithníní atá ann ina n-aonair nó mar cháithníní comhábhartha i gcumascáin nó i gceirtleáin, agus i gcás ina gcomhlíonann 50 % nó níos mó de na cáithníní sin, de réir mhéid-dáileachán na gcáithníní de réir líon, ceann amháin ar a laghad de na coinníollacha seo a leanas:

                              (a)

                              tá ceann amháin nó níos mó de thoisí seachtracha na gcáithníní sa raon méide idir 1 nm agus 100 nm;

                              (b)

                              tá cruth fadaithe ag an gcáithnín, amhail slat, snáithín nó feadán, ag a bhfuil dhá thoise sheachtracha níos lú ná 1 nm agus ar mó an toise eile ná 100 nm;

                              (c)

                              tá cruth de chineál pláta ar an gcáithnín, ag a bhfuil toise seachtrach amháin níos lú ná 1 nm agus ar mó na toisí eile ná 100 nm.

                        Agus méid-dáileachán na gcáithníní de réir líon á gcinneadh, ní gá cáithníní ag a bhfuil ar a laghad dhá thoise ortagánacha sheachtracha ar mó iad ná 100 μm a chur san áireamh.
                  Dá bhrí sin, ní mheasfar gur nana-ábhar é ábhar ag a bhfuil achar dromchla saintoirte < 6 m2/cm3.

                  2.

                  Chun críocha phointe 1, beidh feidhm ag na sainmhínithe seo a leanas:

                              (a)

                              ciallaíonn “caithnín” mionphíosa ábhair ag a bhfuil teorainneacha fisiciúla sainithe; Ní mheastar gur “cáithníní” iad móilíní aonair;

                              (b)

                              ciallaíonn “cumascán” cáithnín comhdhéanta de cháithníní dlúth-tháite nó comhleáite;

                              (c)

                              ciallaíonn “ceirtleán” bailiúchán cáithníní nó cumascán atá lagcheangailte i gcás ina bhfuil an t-achar dromchla seachtrach atá mar thoradh air comhchosúil le suim achair dromchla na gcomhpháirteanna aonair.

                  3.

                  Moltar go n-úsáidfear an sainmhíniú ar an téarma “nana-ábhar” a leagtar amach sa mholadh is déanaí nó i ngníomh eile lena dtugtar sainmhíniú ar nana-ábhar le haghaidh beartas cothrománach agus úsáid reachtach arna ghlacadh ag an gCoimisiún nó ag reachtóir an Aontais agus aghaidh á tabhairt ar ábhair nó ar shaincheisteanna a bhaineann le táirgí nanaitheicneolaíochtaí:

                              (a)

                              le linn don Choimisiún reachtaíocht, cláir bheartais nó cláir taighde a ullmhú agus le linn dó reachtaíocht nó cláir den sórt sin a chur chun feidhme le hinstitiúidí agus gníomhaireachtaí eile de chuid an Aontais;

                              (b)

                              le linn do na Ballstáit reachtaíocht, cláir bheartais nó cláir taighde a ullmhú, agus reachtaíocht nó cláir den sórt sin á gcur chun feidhme acu;

                              (c)

                              le linn d’oibreoirí eacnamaíocha a mbeartais agus a dtaighde féin a ullmhú agus a dhéanamh.

                  4.

                  Déantar Moladh 2011/696/AE a thabhairt cothrom le dáta leis an Moladh seo.

         Arna dhéanamh sa Bhruiséil, 10 Meitheamh 2022.

               Thar ceann an Choimisiúin

            Virginijus SINKEVIČIUS

               Comhalta den Choimisiún

         (1)  Moladh 2011/696/AE ón gCoimisiún an 18 Deireadh Fómhair 2011 maidir leis an sainmhíniú ar nana-ábhar (IO L 275, 20.10.2011, lch. 38).

         (2)  Towards a review of the EC Recommendation for a definition of the term nanomaterial [I dtreo athbhreithniú ar Mholadh CE maidir leis an sainmhíniú ar nana-ábhar]; Cuid 1: Tiomsú faisnéise maidir leis an taithí a fuarthas leis an sainmhíniú; EUR 26567 EN; doi:10.2788/36237 (2014).

         (3)  Towards a review of the EC Recommendation for a definition of the term nanomaterial [I dtreo athbhreithniú ar Mholadh CE maidir leis an sainmhíniú ar nana-ábhar]; Cuid 2: Measúnú ar an bhfaisnéis a bailíodh maidir leis an taithí a fuarthas leis an sainmhíniú; EUR 26744 EN; doi: 10.2787/97286 (2014).

         (4)  Towards a review of the EC Recommendation for a definition of the term nanomaterial [I dtreo athbhreithniú ar Mholadh CE maidir leis an sainmhíniú ar nana-ábhar]; Cuid 3: Meastóireacht eolaíoch-theicniúil ar roghanna chun an sainmhíniú a shoiléiriú agus chun a chur chun feidhme a éascú; EUR 27240 EN; doi:10.2788/678452 (2015)

         (5)  Forbhreathnú ar na coincheapa agus na téarmaí a úsáidtear i sainmhíniú an Choimisiúin Eorpaigh ar nana-ábhar; EUR 29647 EN; doi:10.2760/459136 (2019)

         (6)  Nana-ábhair a shainaithint trí thomhais a dhéanamh; EUR 29942 EN; doi:10.2760/053982 (2019)

         (7)  Lámhleabhar Modhanna NanoDefine ; EUR 29876 EN; doi:10.2760/79490 (2020)

         (8)  http://ec.europa.eu/health/scientific_committees/emerging/docs/ scenihr_o_032.pdf

         (9)  NanoDefine, Evaluation report on the applicability ranges of the volume specific surface area (VSSA) method and the quantitative relation to number-based particle size distribution for real-world samples, Deliverable number 3.5, 2015 and Reliable nanomaterial classification of powders using the volume-specific surface area method”, [Tuarascáil Mheastóireachta ar raonta infheidhmeachta an mhodha maidir le achar dromchla saintoirte (VSSA) agus an gaol cainníochtúil le méid-dáileachán cáithníní de réir líon i gcás fíorshamplaí, toradh insoláthartha 3.5, 2015 agus aicmiú nana-ábhar iontaofa ar phúdair ag baint úsáide as an modh maidir le achar dromchla saintoirte], J Nanopart Res 19, 61 (2017); DOI: 10.1007/s11051-017-3741-x


title: Moladh ó Chomhaltaí na Comhairle a dhéanann ionadaíocht do na Ballstáit a bhfuil an euro mar airgeadra acu an 17 Meitheamh 2022 chuig an gComhairle maidir le glacadh an euro ag an gCróit an 1 Eanáir 2023 2022/C 238/01

text:
               21.6.2022

               GA

               Iris Oifigiúil an Aontais Eorpaigh

               C 238/1

      MOLADH Ó CHOMHALTAÍ NA COMHAIRLE A DHÉANANN IONADAÍOCHT DO NA BALLSTÁIT A BHFUIL AN EURO MAR AIRGEADRA ACU
      an 17 Meitheamh 2022
      chuig an gComhairle maidir le glacadh an euro ag an gCróit an 1 Eanáir 2023
      (2022/C 238/01)
      LEIS SEO, MOLANN COMHALTAÍ CHOMHAIRLE AN AONTAIS EORPAIGH A DHÉANANN IONADAÍOCHT DO NA BALLSTÁIT A BHFUIL AN EURO MAR AIRGEADRA ACU,
      Ag féachaint don Chonradh ar Fheidhmiú an Aontais Eorpaigh, agus go háirithe an dara fomhír d’Airteagal 140(2) de,
      Ag féachaint don togra ón gCoimisiún Eorpach,
      Ag féachaint don tuarascáil ón gCoimisiún Eorpach,
      Ag féachaint don tuarascáil ón mBanc Ceannais Eorpach,
      De bharr an mhéid seo a leanas:

                  (1)

                  I bhfianaise a measúnaithe, tá Comhaltaí na Comhairle a dhéanann ionadaíocht do na Ballstáit a bhfuil an euro mar airgeadra acu den tuairim chéanna leis an gCoimisiún go bhfuil comhoiriúnacht dhlíthiúil bainte amach ag an gCróit agus go n-urramaíonn sí na critéir um chóineasú agus, ag cur na dtosca breise san áireamh freisin, measann siad go gcomhlíonann an Chróit na coinníollacha is gá chun an euro a ghlacadh.

                  (2)

                  Agus tagairt á déanamh acu freisin don mheasúnú ar chóineasú ón gCoimisiún agus ón mBanc Ceannais Eorpach, leagann Comhaltaí na Comhairle a dhéanann ionadaíocht do na Ballstáit a bhfuil an euro mar airgeadra acu béim ar a thábhachtaí atá cur i gcrích rathúil na ngealltanas a rinneadh ar theacht isteach i Sásra Ráta Malairte II agus cuireann siad i bhfios go láidir gur gá beartais a dhíriú go hiomlán ar dhul i ngleic leis an dúshlán i ndáil le cóineasú inbhuanaithe gheilleagar na Cróite a choimeád ar bun, agus go háirithe cóineasú boilscithe, san fhadtéarma. Chuige sin, molann siad d’údaráis na Cróite leanúint de bheartas fioscach a shaothrú a bhfuil sé d’aidhm aige staid fhioscach mheántéarmach stuama a bhaint amach agus leanúint de phlean téarnaimh agus athléimneachta na Cróite, chun rannpháirtíocht rathúil sa limistéar euro a áirithiú.

                  (3)

                  Tá súil ag Comhaltaí na Comhairle a dhéanann ionadaíocht do na Ballstáit a bhfuil an euro mar airgeadra acu go gcomhoibreoidh an Chróit ar bhealach cuiditheach i dtaca le hábhair a bhaineann le rialachas an tSásra Cobhsaíochta Eorpaigh, le bainistiú géarchéime sa limistéar euro agus le struchtúr an aontais eacnamaíoch agus airgeadaíochta a thabhairt chun críche,

            DO CHOMHAIRLE AN AONTAIS EORPAIGH:
      Ba cheart an maolú maidir leis an gCróit de réir bhrí Airteagal 139(1) den Chonradh ar Fheidhmiú an Aontais Eorpaigh dá dtagraítear in Airteagal 5 d’Ionstraim Aontachais 2012 (1) a aisghairm le héifeacht ón 1 Eanáir 2023.

         Arna dhéanamh i Lucsamburg,17 Meitheamh 2022.

               Thar ceann na Comhairle

               An tUachtarán

            B. LE MAIRE

         (1)  IO L 112, 24.4.2012, lch. 21.


title: Moladh ón mBanc Ceannis Eorpach an 19 Bealtaine 2022 maidir leis an mBunachar Sonraí Lárnaithe um Urrúis agus táirgeadh staidrimh um eisiúintí urrús agus lena n-aisghairtear Moladh BCE/2012/22 (BCE/2022/26) 2022/C 240/01

text:
                  22.6.2022

                  GA

                  Iris Oifigiúil an Aontais Eorpaigh

                  C 240/1

         MOLADH ÓN mBANC CEANNIS EORPACH
         an 19 Bealtaine 2022
         maidir leis an mBunachar Sonraí Lárnaithe um Urrúis agus táirgeadh staidrimh um eisiúintí urrús agus lena n-aisghairtear Moladh BCE/2012/22
         (BCE/2022/26)
         (2022/C 240/01)
         TÁ COMHAIRLE RIALAITHE AN BHAINC CHEANNAIS EORPAIGH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Reacht an Chórais Eorpaigh Banc Ceannais agus an Bhainc Ceannais Eorpaigh, agus go háirithe Airteagal 5.1 agus an tríú fhleasc d’Airteagal 34.1 de,
         Ag féachaint do Rialachán (CE) Uimh. 2533/98 ón gComhairle an 23 Samhain 1998 maidir le faisnéis staidrimh do bhailiú ag an mBanc Ceannais Eorpach (1), agus go háirithe Airteagal 4 de,
         Ag féachaint do chion oibre Chomhairle Ghinearálta an Bhainc Ceannais Eorpaigh,
         De bharr an mhéid seo a leanas:

                     (1)

                     Bonneagar aonair teicneolaíochta faisnéise é an Bunachar Sonraí Lárnaithe um Urrúis (CSDB), arna oibriú go comhpháirteach ag comhaltaí an Chórais Eorpaigh Banc Ceannais (CEBC), lena n-áirítear bainc cheannais náisiúnta na mBallstát nach bhfuil an euro mar airgeadra acu (“BCNanna nach bhfuil sa limistéar euro” anseo feasta) ina nglacann BCNanna nach bhfuil sa limistéar euro den sórt sin páirt go deonach in oibriú an CSDB. Stóráiltear leis an CSDB sonraí mír ar mhír, go háirithe sonraí ar urrúis, a n-eisitheoirí, a bpraghsanna agus a rátálacha. Cuimsíonn príomhphróisis oibríocht an CSDB soláthar sonraí ionchuir, próiseáil na sonraí ionchuir sin, bainistíocht a dhéanamh ar cháilíocht sonraí (DQM) agus táirgeadh agus scaipeadh sonraí aschuir comhdhéanta de shonraí mír ar mhír agus faisnéis chomhiomlán. Sainmhínítear agus feabhsaítear na próisis seo ar bhonn leanúnach ag fo-struchtúr ábhartha Choiste Staidrimh an ESCB agus déantar iad a uathoibriú a mhéid is féidir chun oibriú éifeachtach an CSDB a chinntiú. Éilíonn roinnt athruithe ar na próisis seo go nglacfar le Treoirlíne nua agus go n-aisghairtear Treoirlíne ECB/2012/21, lena rialaítear creat um bhainistíocht cháilíocht sonraí an BFCS go dtí seo. Ar an dóigh chéanna, ba cheart Moladh ECB/2012/22 (2), lena n-iarrtar ar na BCNanna nach bhfuil sa limistéar euro forálacha Threoirlíne BCE/2012/21 a aisghairm freisin.

                     (2)

                     Chun anailísí um chobhsaíocht airgeadaíochta agus airgeadais a fheabhsú don limistéar euro agus don Aontas, chun rannchuidiú le táirgeadh staidrimh thánaistigh, chun gealltanais tuairiscithe an limistéir euro maidir le staidreamh eisiúintí urrús fiachais a chomhlíonadh i gcomhthéacs Thionscnamh G20 um Bhearnaí Sonraí agus chun ról an euro ar mhargaí airgeadais idirnáisiúnta a mheasúnú, déantar staidreamh míosúil maidir le heisiúintí urrús a chumhdaíonn comhiomláin stoic agus sreafaí eisiúintí urrús a tháirgeadh ó shonraí mhír-ar-mhír CSDB (“staidreamh comhiomlán CSEC” anseo feasta). Dá réir sin, ba cheart staidreamh comhiomlán CSEC a thiomsú sa CSDB, agus ba cheart go mbeadh bainc cheannais náisiúnta (BCNanna) agus an Banc Ceannais Eorpach (BCE) freagrach as staidreamh comhiomlán CSEC a fhíorú agus as DQM bhunsonraí mír ar mhír an CSDB.

                     (3)

                     Ní féidir measúnú a dhéanamh ar cháilíocht fhoriomlán na sonraí mír ar mhír an CSDB ach ag an leibhéal aschuir, seachas ag leibhéal na tacair aonair de shonraí ionchuir. Chun iomláine, cruinneas agus comhsheasmhacht na sonraí aschuir a áirithiú, leagtar síos i dTreoirlíne (AE) 2022/971 ón mBanc Ceannais Eorpach (BCE/2022/25) (3) an creat chun sonraí ionchuir a sholáthar, agus sonraí aschuir a scaipeadh agus bunaítear leis an DQM atá le cur i bhfeidhm ar fhotha shonraí aschuir, ar fo-thacar é de shonraí aschuir is féidir a úsáid chun tacú le táirgeadh staidrimh nó le húsáidí eile, agus ar staidreamh comhiomlán an CSEC agus a gcuid mbunsonraí CSDB.

                     (4)

                     I gcásanna ina soláthraíonn údaráis inniúla seachas BCNanna sonraí ionchuir don CSDB nó ina ndéanann siad an DQM sa CSDB, ní mór d’údaráis den sórt sin agus dá BCNanna faoi seach comhoibriú le chéile chun a áirithiú go bhfuil na ceanglais atá leagtha amach i dTreoirlíne (AE) 2022/971 (BCE/2022/25) comhlíonta. Ba cheart go n-áireofaí le comhar den sórt sin bunú struchtúir bhuain chun sonraí a tharchur, ach amháin má tá an toradh céanna bainte amach cheana féin sa reachtaíocht náisiúnta.

                     (5)

                     Braitheann cur i bhfeidhm éifeachtach chreat DQM an CSDB ar chomhar idir gach comhalta den CEBC atá rannpháirteach in oibriú an CSDB agus ar chaighdeáin chomhionanna cáilíochta a chur i bhfeidhm ag na comhaltaí sin. Ba cheart do BCNanna nach bhfuil sa limistéar euro agus a ghlacann páirt in oibriú an BSCB comhoibriú le chéile, le BCNanna de chuid na mBallstát a bhfuil an euro glactha acu (“BCNanna atá sa limistéar euro” anseo feasta) agus leis an BCE chun creat DQM an CSDB a chur i bhfeidhm i gcomhréir le Treoirlíne (AE) 2022/971 (BCE/2022/25),

               TAR ÉIS AN MHOLADH SEO A GHLACADH:
         I.   Sainmhínithe:

         Chun críocha an Mholta seo, tá na bríonna céanna leis na téarmaí “Bunachar Sonraí Lárnaithe um Urrúis” nó “CSDB” agus “Bainistíocht Cáilíochta Sonraí” nó “DQM” agus atá leo in Airteagal 1 de Threoirlíne (AE) 2022/971 (BCE/2022/25).
         II.   Faisnéis staidrimh a sholáthar

                     1.

                     Iarrtar ar na seolaithe cloí go tráthúil le hoibleagáidí BCNanna atá sa limistéar euro mar a leagtar síos in Airteagal 2 go hAirteagal 13 agus in Airteagal 16 de Threoirlíne (AE) 2022/971 (BCE/2022/25).

                     2.

                     Chun críocha staidreamh comhiomlán CSEC a thiomsú dá bhforáiltear in Airteagal 10 de Threoirlíne (AE) 2022/971 (CEB/2022/25), tá na miondealuithe ar staidreamh comhiomlán CSEC do Bhallstáit nach bhfuil sa limistéar euro agus don Aontas ina iomláine sonraithe in Iarscríbhinn I a ghabhann leis an Moladh seo.

               III.   Aisghairm

         Aisghairtear leis seo Moladh BCE/2012/22.
         IV.   Foráil chríochnaitheach

         Dírítear an Moladh seo chuig BCNanna na mBallstát nach bhfuil sa limistéar euro, a mhéid atá feidhm aige leo.

            Arna dhéanamh ag Frankfurt am Main, an 19 Bealtaine 2022.

                  Uachtarán an BCE

               Christine LAGARDE

            (1)  IO L 318, 27.11.1998, lch. 8.

            (2)  Moladh BCE/2012/22 ón mBanc Ceannais Eorpach an 26 Meán Fómhair 2012 maidir leis an gcreat um bhainistíocht cáilíochta sonraí don Bhunachar Sonraí Lárnaithe um Urrúis (IO C 339, 7.11.2012, lch. 1).

            (3)  Treoirlíne (AE) 2022/971 ón mBanc Ceannais Eorpach an 19 Bealtaine 2022 maidir leis an mBunachar Sonraí Lárnaithe um Urrúis agus táirgeadh staidrimh um eisiúintí urrús agus lena n-aisghairtear Moladh BCE/2012/22 (BCE/2022/25) (IO L 166, 22.6.2022, lch. 147).

            IARSCRÍBHINN I
            Staidreamh comhiomlán CSEC: Miondealuithe do Bhallstáit nach bhfuil sa limistéar euro agus don Aontas ina iomláine
            Cé go ndéantar miondealuithe ar staidreamh comhiomlán CSEC do gach ceann de na tír sa limistéar euro agus don limistéar euro ina iomláine a shainiú in Iarscríbhinn IV a ghabhann le Treoirlíne (AE) 2022/971 (BCE/2022/25), leagtar amach san Iarscríbhinn seo na miondealuithe ar staidreamh comhiomlán CSEC le haghaidh na mBallstát nach bhfuil an euro mar airgeadra acu (“Ballstáit nach bhfuil sa limistéar euro” anseo feasta) agus le haghaidh an Aontais ina iomláine.
            Maidir le heisiúintí gach Ballstáit aonair nach bhfuil sa limistéar euro, ní mór staidreamh comhiomlán CSEC a thomhas san airgeadra náisiúnta agus a thiomsú do na miondealuithe a shainítear sna táblaí seo a leanas. Ina theannta sin, ní mór na comhiomláin d’eisiúintí atá ainmnithe i “nGach airgeadra” agus in “EUR” a thomhas in euro freisin. Maidir leis na heisiúintí don Aontas ina iomláine, ní mór staidreamh comhiomlán CSEC a thomhas in euro agus a thiomsú do na miondealuithe “Gach airgeadra” amháin a shainítear sna táblaí seo a leanas. Tá na bríonna a shainítear i Roinn 1 maidir le “Cumhdach agus aicmithe” d’Iarscríbhinn IV a ghabhann le Treoirlíne (AE) 2022/971 (BCE/2022/25) ag na cóid earnála a úsáidtear sna táblaí.

               Tábla A1

               Ordlathas urrús fiachais 1 – Miondealuithe ar an bpríomhaibíocht agus ar chineál ráta úis do Bhallstáit aonair nach bhfuil sa limistéar euro agus don Aontas ina iomláine

               Tábla A2

               Ordlathas urrús fiachais 2 – Miondealuithe ar chineál ráta úis do Bhallstáit aonair nach bhfuil sa limistéar euro agus don Aontas ina iomláine

               Tábla A3

               Ordlathas urrús fiachais 3 – Miondealuithe mionsonraithe ar aibíocht bhunaidh na mBallstát aonair nach bhfuil sa limistéar euro agus don Aontas ina iomláine

               Tábla A4

               Ordlathas urrús fiachais 4 – Miondealuithe mionsonraithe ar aibíocht iarmhair do Bhallstáit aonair nach bhfuil sa limistéar euro agus don Aontas ina iomláine

               Tábla A5

               Miondealuithe ar scaireanna liostaithe do Bhallstáit aonair nach bhfuil sa limistéar euro agus don Aontas ina iomláine


title: MOLADH ÓN gCOIMISIÚN maidir le dlús a chur le nósanna imeachta um dheonú ceadanna le haghaidh tionscadail fuinnimh in-athnuaite agus maidir le Comhaontuithe Ceannaigh Cumhachta a éascú

text:
               MOLADH ÓN gCOIMISIÚN

               an 18.5.2022

               maidir le dlús a chur le nósanna imeachta um dheonú ceadanna le haghaidh tionscadail fuinnimh in-athnuaite agus maidir le Comhaontuithe Ceannaigh Cumhachta a éascú

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 292 de,

               De bharr an mhéid seo a leanas:

               (1)Tá fuinneamh in-athnuaite i gcroílár an aistrithe chuig fuinneamh glan, ar rud é atá riachtanach chun cuspóirí an Chomhaontaithe Ghlais don Eoraip a bhaint amach, chun go mbeidh fuinneamh inacmhainne agus chun spleáchas an Aontais ar bhreoslaí iontaise agus allmhairí fuinnimh a laghdú.

               (2)Tá tairbhí éagsúla do shaoránaigh an Aontais ag baint le fuinneamh in-athnuaite: rannchuidítear leis na hiarrachtaí dul i ngleic leis an athrú aeráide, cuidítear lenár gcomhshaol a chosaint, cruthaítear fás agus poist, agus rannchuidítear le ceannaireacht theicneolaíoch agus thionsclaíoch an Aontais agus le geilleagar an Aontais a dhéanamh níos athléimní.

               (3)Is í earnáil an fhuinnimh is cúis le breis agus 75 % d’astaíochtaí gás ceaptha teasa iomlána an Aontais. Dá bhrí sin, tá sé ríthábhachtach dlús a chur le táirgeadh fuinnimh trí shuiteálacha fuinnimh in-athnuaite a fhorbairt agus a chur in úsáid, chun go mbeidh an tAontas in ann a sprioc 2030 maidir le fuinneamh in-athnuaite a bhaint amach agus chun rannchuidiú le sprioc 2030 maidir le 55 % de laghduithe ar astaíochtaí GCT a bhaint amach i gcomhréir le Rialachán (AE) 2021/1119 ó Pharlaimint na hEorpa agus ón gComhairle
                  1
               .

               (4)Tá sé ríthábhachtach an sciar d’fhuinneamh in-athnuaite a mhéadú go pras chun aghaidh a thabhairt ar an bhfadhb maidir le praghsanna arda fuinnimh. I bhfianaise na gcostas seasta laghdaithe agus na gcostas inathraitheach atá gar do nialas, ar costais iad a bhaineann le fuinneamh in-athnuaite, léirítear go bhfuil na costais a bhaineann le fuinneamh in-athnuaite níos cobhsaí agus níos ísle ná na costais a bhaineann le breoslaí iontaise. Trí dhlús a chur le húsáid athnuaiteán, ní bheidh an tAontas ag brath chomh mór sin ar bhreoslaí iontaise, ar breoslaí iad a allmhairítear go príomha.

               (5)Mar a aithnítear sa Teachtaireacht dar teideal ‘REPowerEU: Gníomhaíocht Chomhpháirteach Eorpach ar mhaithe le fuinneamh níos inacmhainne, níos sláine agus níos inbhuanaithe’ (‘Teachtaireacht REPowerEU’)
                  2
               , tá sé ríthábhachtach dlús a chur le húsáid fuinnimh in-athnuaite chun spleáchas an Aontais ar bhreoslaí iontaise a laghdú agus chun deireadh a chur de réir a chéile le tomhaltas gháis na Rúise. Tá bearta i bplean REPowerEU arb é is aidhm dóibh an méid sin a bhaint amach, agus tá bearta sa Seimeastar Eorpach ina leith sin freisin, lena ndéantar moltaí tír-shonracha maidir le ceadú atá saincheaptha d’imthosca na mBallstát aonair.

               (6)Le Teachtaireacht REPowerEU, tugadh isteach tionscnamh luasaire hidrigine freisin, ar rud é a rinne cuspóirí 2030 maidir le hidrigin in-athnuaite a mhéadú faoi dhó, chun spleáchas seachtrach an Aontais ar allmhairiú breosla iontaise a laghdú. Chun 10 Mt hidrigin in-athnuaite a tháirgeadh, beidh acmhainneacht bhreise fuinnimh in-athnuaite 80 GW ag teastáil ón Aontas faoi 2030.

               (7)I bprionsabal is gá údarú a fháil le haghaidh tionscadail fuinnimh in-athnuaite chun go mbeidh siad in ann an ghníomhaíocht atá beartaithe dóibh a dhéanamh. Cuidíonn nósanna imeachta um dheonú ceadanna lena áirithiú go bhfuil na tionscadail sábháilte agus slán. Mar sin féin, i ngeall ar chastacht, éagsúlacht agus fad iomarcach na nósanna imeachta sin, is bacainn mhór iad ar úsáid phras riachtanach fuinnimh in-athnuaite agus ar chóras fuinnimh de chuid an Aontais atá níos inacmhainne, níos sláine agus níos inbhuanaithe a bhaint amach.

               (8)Le moilleanna ar údaruithe tionscadal a phróiseáil, cuirtear baint amach tráthúil na spriocanna fuinnimh agus aeráide i mbaol agus méadaítear na costais a bhaineann leis na tionscadail is gá chun an méid sin a bhaint amach. D’fhéadfadh sé go suiteálfaí suiteálacha fuinnimh in-athnuaite nach bhfuil chomh héifeachtúil céanna i ngeall ar mhoilleanna freisin.

               (9)Aithníodh na bacainní sin cheana féin i dTreoir 2001/77/CE ó Pharlaimint na hEorpa agus ón gComhairle
                  3
               , lenar ceanglaíodh ar na Ballstáit meastóireacht a dhéanamh ar na nósanna imeachta um dheonú ceadanna chun na bacainní rialála agus neamhrialála ar tháirgeadh leictreachais in-athnuaite a laghdú. Le Treoir 2009/28/CE ó Pharlaimint na hEorpa agus ón gComhairle
                  4
                tugadh isteach ceanglais chun na nósanna imeachta riaracháin le haghaidh forbróirí fuinnimh in-athnuaite a shimpliú. Le Treoir (AE) 2018/2001 ó Pharlaimint na hEorpa agus ón gComhairle
                  5
                neartaítear na ceanglais sin. Is ábhar tosaíochta agus práinne é traschur iomlán agus pras na gceanglas sin ag na Ballstáit uile, rud a chuidíonn go mór le nósanna imeachta riaracháin a ghiorrú.

               (10)Tugann an Coimisiún tacaíocht do na Ballstáit tríd an Ionstraim um Thacaíocht Theicniúil
                  6
               , lena gcuirtear saineolas teicniúil saincheaptha ar fáil chun athchóirithe a cheapadh agus a chur chun feidhme, lena n‑áirítear na hathchóirithe sin lena ndéantar an creat maidir le húdarú agus próisis deonaithe ceadanna le haghaidh tionscadail fuinnimh in-athnuaite a chuíchóiriú agus lena gcuirtear chun cinn úsáid comhaontuithe ceannaigh chorparáidigh cumhachta le haghaidh fuinneamh in-athnuaite. Maidir leis an tacaíocht theicniúil, mar shampla, baineann sé leis an acmhainneacht riaracháin a neartú, na creataí reachtacha a chomhchuibhiú agus dea-chleachtais ábhartha a chomhroinnt.

               (11)Beidh feidhm ag sprioc-amanna an phróisis deonaithe ceadanna a bhunaítear i dTreoir (AE) 2018/2001 gan dochar d’oibleagáidí faoi dhlí comhshaoil is infheidhme an Aontais, d’achomhairc, leigheasanna agus imeachtaí eile breithiúnacha os comhair cúirte nó binse agus d’achomhairc agus leigheasanna neamhbhreithiúnacha agus do shásraí réitigh díospóide malartacha, lena n‑áirítear nósanna imeachta gearáin, achomhairc agus leigheasanna neamhbhreithiúnacha, agus féadfar iad a shíneadh a fhad is a bheidh na nósanna imeachta sin ar siúl.

               (12)I roinnt mhaith Ballstát is bacainn eile ar chur chun feidhme na dtionscadal fuinnimh in-athnuaite é an easpa glactha ag an bpobal leo. Chun aghaidh a thabhairt ar an méid sin, ba cheart riachtanais agus dearcthaí na saoránach agus na bpáirtithe leasmhara sochaíocha a chur san áireamh ag gach céim d’fhorbairt na dtionscadal fuinnimh in-athnuaite – ó fhorbairt beartas go pleanáil spásúlachta agus forbairt tionscadal – agus ba cheart dea-chleachtais a spreagadh maidir le dáileadh cothrom thionchair na suiteálacha i measc an phobail áitiúil a áirithiú.

               (13)Bhain formhór na mbacainní le deonú ceadanna le haghaidh tionscadail fuinnimh in-athnuaite agus sainaithníodh an bonneagar eangaí a bhaineann leo, mar aon le dea-chleachtais chun na bacainní sin a shárú ar leibhéal na mBallstát.

               (14)D’éirigh na bacainní riaracháin níos ábhartha i ngeall ar na feabhsuithe maidir le bacainní eile, amhail costais teicneolaíochta, a bhfuil laghdú mór tagtha orthu le 10 mbliana anuas, nó saincheisteanna a bhaineann le maoiniú, rud a mhaolaítear leis na laghduithe costas agus leis an méadú atá tagtha ar an líon comhaontuithe ceannaigh chorparáidigh cumhachta le haghaidh fuinneamh in-athnuaite.

               (15)Leis an Moladh seo tugtar aghaidh ar na hábhair imní sin, agus iarrtar leis go dtiocfar ar réitigh laistigh den chreat dlíthiúil atá ann cheana. Tá an Moladh seo gan dochar do dhlí an Aontais, go háirithe i réimse an fhuinnimh agus an chomhshaoil agus do na hoibleagáidí a eascraíonn as sin. Tá sé gan dochar freisin do rialacha an Aontais maidir le hiomaíocht, go háirithe Airteagail 101, 102 agus 106 den Chonradh ar Fheidhmiú an Aontais Eorpaigh, agus do chleachtas cinnteoireachta an Choimisiúin i bhforfheidhmiú rialacha an Aontais maidir le hiomaíocht.

               (16)In éineacht leis an Moladh seo glacadh togra reachtach chun forálacha Threoir (AE) 2018/2001 a bhaineann le nósanna imeachta riaracháin a leasú agus a neartú. Ós rud é go bhfuil sé práinneach dlús a chur le húsáid tionscnamh fuinnimh in-athnuaite, ba cheart do na Ballstáit tús a chur le limistéir oiriúnacha talún agus farraige a shainaithint agus pleananna a ullmhú le haghaidh limistéir atá an-oiriúnach (‘sprioclimistéir athnuaiteán’), a luaithe agus is féidir, i gcomhréir le hAirteagal 15b den togra i dtaca le leasú ar Threoir (AE) 2018/2001 maidir le ceadú.

               (17)Is príomhuirlis é an Phleanáil Spásúil Mhuirí chun limistéir a úsáidfear amach anseo chun fuinneamh in-athnuaite a chur in úsáid a shainaithint mar aon le húsáidí iomadúla a éascú maidir leis an spás muirí, lena n‑áirítear caomhnú agus cosaint an chomhshaoil mhuirí. Leis an Treoir maidir le Pleanáil Spásúil Mhuirí
                  7
               , ceanglaítear ar na Ballstáit a gcuid pleananna náisiúnta spásúla muirí a ghlacadh faoin 31 Márta 2021. Iarrann an Coimisiún ar na Ballstáit nach bhfuil Treoir MSP curtha chun feidhme ina hiomláine acu go fóill a bplean náisiúnta
                  8
                a bhunú agus a ghlacadh.

               (18)D’fhéadfadh sé go ndéanfadh bacainní a eascraíonn as nósanna imeachta um cheadanna difear don úsáid a bhainfear as teicneolaíochtaí nuálacha dícharbónaithe amach anseo, ar teicneolaíochtaí iad a bhfuil gá leo maidir le haeráidneodracht. Maidir le boscaí gainimh rialála a bhunú, is é sin an tástáil, i dtimpeallacht fíorshaoil, ar theicneolaíochtaí, táirgí, seirbhísí nó cuir chuige nuálacha, nach bhfuil i gcomhréir go hiomlán leis an gcreat dlíthiúil agus rialála atá ann cheana, d’fhéadfadh an méid sin tacú leis an nuálaíocht agus oiriúnú na timpeallachta rialála ina dhiaidh sin le freastal ar na teicneolaíochtaí, táirgí, seirbhísí nó cuir chuige sin a éascú.

               (19)Trí thionscadail fuinnimh in-athnuaite a fhorbairt a mhaoineofar go hiomlán nó i bpáirt le comhaontuithe ceannaigh chorparáidigh, cuideofar le dlús a chur le glacadh an fhuinnimh in-athnuaite. Le comhaontuithe ceannaigh chorparáidigh cuirtear tairbhí díreacha ar fáil do na tomhaltóirí deiridh, lena n‑áirítear trí phraghas fuinnimh atá iomaíoch agus intuartha a sholáthar agus trí rannchuidiú le clár oibre na gcuideachtaí san Aontas maidir le freagracht shóisialta chorparáideach.

               (20)D’ainneoin go bhfuil méadú tagtha ar chomhaontuithe ceannaigh chorparáidigh bliain ar bhliain le 5 bliana anuas, níl i gcéatadán na dtionscadal fuinnimh in-athnuaite a mhaoinítear go díreach ag ceannaitheoirí corparáideacha ach 15-20 % den mhargadh bliantúil. Tá glacadh na gcomhaontuithe ceannaigh chorparáidigh teoranta go príomha do Bhallstáit áirithe, do leictreachas mar iompróir fuinnimh, agus do chuideachtaí móra ilnáisiúnta atá dírithe ar thomhaltóirí.

               (21)In éineacht leis an Moladh seo, tá an Coimisiún ag cur tacair sonraí atá comhdhlúite go digiteach ar fáil maidir le réimse leathan gnéithe ábhartha fuinnimh agus comhshaoil tríd an tSaotharlann Tíreolaíochta Fuinnimh agus Tionscail
                  9
                (EIGL), chun cuidiú leis na Ballstáit ‘sprioclimistéir’ athnuaiteán a shainaithint chun tionscadail nua fuinnimh in-athnuaite a chur in úsáid go pras. Tá sé beartaithe ag an gCoimisiún forbairt bhreise a dhéanamh ar an uirlis mhapála sin trí thacair sonraí agus naisc bhreise a ionchorprú le huirlisí digiteacha pleanála spásúlachta na mBallstát.

               TAR ÉIS AN MOLADH SEO A GHLACADH:

               SAINMHÍNIÚ

               (1)Chun críocha an Mholta seo agus na treorach a ghabhann leis, glactar leis go gcuimseofar leis na tionscadail fuinnimh in-athnuaite gléasraí táirgthe chun fuinneamh in-athnuaite a ghiniúint mar a shainmhínítear sa Treoir maidir le Fuinneamh in-athnuaite (lena n‑áirítear i bhfoirm hidrigin in-athnuaite), mar aon leis na sócmhainní is gá maidir lena nasctha leis an eangach agus maidir le stóráil an fhuinnimh a thairgtear.

               NÓSANNA IMEACHTA ATÁ NÍOS TAPÚLA AGUS NÍOS GIORRA

               (2)I gcás pleanáil, tógáil agus oibriú gléasraí chun fuinneamh a tháirgeadh ó fhoinsí in-athnuaite, i gcás nascadh na ngléasraí leis an eangach leictreachais, ghás agus teasa agus an eangach ghaolmhar féin agus sócmhainní stórála, ba cheart do na Ballstáit a áirithiú go meastar go bhfuil leas poiblí sáraitheach ag baint leo agus gur chun leas na sábháilteachta poiblí atá siad agus go bhfuil siad incháilithe le haghaidh an nós imeachta is fabhraí atá ar fáil dá nósanna imeachta pleanála agus nósanna imeachta um dheonú ceadanna, i bhfianaise an togra reachtaigh lena leasaítear agus lena neartaítear forálacha Threoir (AE) 2018/2001 a bhaineann le nósanna imeachta riaracháin agus gan dochar do dhlí an Aontais.

               (3)Ba cheart do na Ballstáit sprioc-amanna atá sainithe go soiléir, a bhfuil dlús leo agus atá chomh gearr agus is féidir a bhunú le haghaidh na gcéimeanna uile is gá maidir le ceadanna a dheonú chun tionscadail fuinnimh in-athnuaite a thógáil agus a oibriú, agus ba cheart dóibh na cásanna inar féidir síneadh a chur leis na sprioc-amanna sin agus na coinníollacha a bhaineann leis sin a shonrú. Ba cheart do na Ballstáit sprioc-amanna ceangailteacha a bhunú maidir le gach céim ábhartha den nós imeachta um mheasúnú tionchair ar an gcomhshaol. Ba cheart fad na nósanna imeachta um dheonú ceadanna maidir le trealamh grianfhuinnimh a shuiteáil i struchtúir shaorga a theorannú d’uasmhéid 3 mhí.

               (4)Ba cheart do na Ballstáit tráthchláir a bhunú agus rialacha sonracha nós imeachta a leagan síos d’fhonn éifeachtúlacht na n‑imeachtaí dlíthiúla a bhaineann le rochtain ar cheartas do thionscadail fuinnimh in-athnuaite a áirithiú.

               (5)Ba cheart do na Ballstáit próiseas aonair aontaithe iarratais a chruthú le haghaidh an phróisis iomláin riaracháin maidir le hiarratas a dhéanamh ar chead agus cead a dheonú. Ba cheart tosaíocht a thabhairt d’iarratais chomhuaineacha thar iarratais sheicheamhacha má tá gá le húdaruithe éagsúla, lena n‑áirítear le haghaidh tionscadail ghaolmhara eangaí.

               (6)Ba cheart do na Ballstáit a cheadú d’iarratasóirí sonraíochtaí teicneolaíochta a dtionscadal a thabhairt cothrom le dáta san am idir an t‑iarratas ar chead a dhéanamh agus na tionscadail a thógáil chun glacadh teicneolaíochtaí nuálacha a éascú.

               (7)Agus na moltaí sin á gcur chun feidhme acu, ba cheart do na Ballstáit úsáid a bhaint as na cleachtais a dtugtar tuairisc orthu i gCaibidil I, Roinn 2 den treoir atá san Iarscríbhinn a ghabhann leis an Moladh seo.

               RANNPHÁIRTÍOCHT NA SAORÁNACH AGUS AN PHOBAIL A ÉASCÚ

               (8)Ba cheart do na Ballstáit rannpháirtíocht na saoránach a spreagadh, lena n‑áirítear ó theaghlaigh atá ar ioncam íseal agus ar mheánioncam, mar aon le rannpháirtíocht na bpobal fuinnimh i dtionscadail fuinnimh in-athnuaite, agus ba cheart dóibh bearta a dhéanamh chun cur ar aghaidh thairbhí an aistrithe fuinnimh chuig na pobail áitiúla a spreagadh, agus ar an gcaoi sin glacadh agus rannpháirtíocht an phobail a fheabhsú.

               (9)Ba cheart do na Ballstáit nósanna imeachta simplithe um dheonú ceadanna le haghaidh pobail fuinnimh in-athnuaite a chur chun feidhme, lena n‑áirítear maidir le nascadh gléasraí faoi úinéireacht an phobail leis an eangach agus ba cheart dóibh nósanna imeachta agus ceanglais maidir le ceadúnú táirgthe a laghdú a mhéid is féidir, lena n‑áirítear le haghaidh táirgeoirí is tomhaltóirí athnuaiteán.

               (10)Agus na moltaí sin á gcur chun feidhme acu, ba cheart do na Ballstáit úsáid a bhaint as na cleachtais a dtugtar tuairisc orthu i gCaibidil I, Roinn 5(c) agus Roinn 6(a) den treoir atá san Iarscríbhinn a ghabhann leis an Moladh seo.

               FEABHAS A CHUR AR AN gCOMHORDÚ INMHEÁNACH

               (11)Ba cheart do na Ballstáit cuíchóiriú agus comhordú éifeachtach a áirithiú idir na leibhéil náisiúnta, réigiúnacha agus chathracha maidir le róil agus freagrachtaí na n‑údarás inniúil, mar aon leis an reachtaíocht, na rialacháin agus na nósanna imeachta is infheidhme maidir le tionscadail fuinnimh in-athnuaite a údarú.

               (12)Ba cheart do na Ballstáit ionad ilfhreastail a dhearadh maidir le ceadanna a dheonú le haghaidh tionscadail fuinnimh in-athnuaite a cheanglaítear le Treoir (AE) 2018/2001 sa chaoi is go ndéanfar líon na n‑údarás lena mbaineann a theorannú don mhéid is gá agus go ndéanfar an éifeachtúlacht a uasmhéadú, agus acmhainní poiblí agus na tairbhí a bhaineann le saineolas teicneolaíoch, comhshaoil agus dlíthiúil a chruinniú á gcur san áireamh.

               (13)Ba cheart do na Ballstáit rialacha a thabhairt isteach sa chaoi go mbeidh glacadh iarrata áirithe ag céim ábhartha den nós imeachta um dheonú ceadanna le haghaidh tionscadail in-athnuaite mar thoradh ar easpa freagra ón údarás inniúil nó ó na húdaráis inniúla, laistigh de na sprioc-amanna a leagadh amach (dá ngairtear ‘nós imeachta dearfach an tosta’), seachas i gcás ina gceanglaíonn an tAontas orthu freagra a thabhairt nó ina gceanglaítear an méid sin leis an reachtaíocht náisiúnta.

               (14)Agus na moltaí sin á gcur chun feidhme acu, ba cheart do na Ballstáit úsáid a bhaint as na cleachtais a dtugtar tuairisc orthu i gCaibidil I, Roinn 3 den treoir atá san Iarscríbhinn a ghabhann leis an Moladh seo.

               NÓSANNA IMEACHTA SOILÉIRE AGUS DIGITEACHA

               (15)Ba cheart do na Ballstáit faisnéis shoiléir iomlán thrédhearcach maidir leis na ceanglais agus na céimeanna nós imeachta uile a chur in iúl do na hiarratasóirí, lena n‑áirítear nósanna imeachta gearáin, ag tús an nós imeachta um dheonú ceadanna le haghaidh tionscadail fuinnimh in-athnuaite.

               (16)Ba cheart do na Ballstáit nósanna imeachta lándigiteacha um dheonú ceadanna agus cumarsáid leictreonach a thabhairt isteach in ionad úsáid páipéir. Ba cheart faisnéis ábhartha a chur ar fáil go lárnach d’fhorbróirí tionscadal mar chuid de lámhleabhar nósanna imeachta ar líne, lena n‑áirítear teimpléid le haghaidh iarratas, staidéir chomhshaoil agus sonraí, mar aon le faisnéis maidir le roghanna le haghaidh rannpháirtíocht phoiblí agus muirir riaracháin.

               (17)Agus na moltaí sin á gcur chun feidhme acu, ba cheart do na Ballstáit úsáid a bhaint as na cleachtais a dtugtar tuairisc orthu i gCaibidil I, Roinn 3 den treoir atá san Iarscríbhinn a ghabhann leis an Moladh seo.

               ACMHAINNÍ DAONNA AGUS SCILEANNA LEORDHÓTHANACHA

               (18)Ba cheart do na Ballstáit a áirithiú go mbeidh líon leordhóthanach pearsanra mhaith acu, a bhfuil na scileanna agus cáilíochtaí ábhartha acu, le haghaidh a gcomhlachtaí deonaithe ceadanna agus a n‑údarás measúnuithe chomhshaoil.

               (19)Ba cheart do na Ballstáit úsáid a bhaint as na deiseanna cistiúcháin de chuid an Aontais agus náisiúnta atá ar fáil don uasoiliúint agus don athoiliúint, go háirithe ar an leibhéal réigiúnach agus ar an leibhéal áitiúil, agus ba cheart dóibh machnamh a dhéanamh ar Chomhghuaillíocht a bhunú le haghaidh an chomhair earnálaigh maidir le scileanna chun an bhearna scileanna atá ag baill foirne a bhíonn ag obair ar nósanna imeachta um dheonú ceadanna agus ar mheasúnuithe comhshaoil a líonadh.

               (20)Agus na moltaí sin á gcur chun feidhme acu, ba cheart do na Ballstáit úsáid a bhaint as na cleachtais a dtugtar tuairisc orthu i gCaibidil I, Roinn 4 den treoir atá san Iarscríbhinn a ghabhann leis an Moladh seo.

               SUÍOMHANNA NA dTIONSCADAL A SHAINAITHINT AGUS A PHLEANÁIL AR BHEALACH NÍOS FEARR

               (21)Ba cheart do na Ballstáit limistéir oiriúnacha talún agus farraige le haghaidh tionscadail fuinnimh in-athnuaite a shainaithint go pras, i gcomhréir lena bpleananna náisiúnta fuinnimh agus aeráide, agus lena rannchuidiú le sprioc athbhreithnithe 2030 maidir le fuinneamh in-athnuaite. Mar chuid den phróiseas mapála sin, ba cheart limistéir theoranta atá sainithe go soiléir a ainmniú mar limistéir atá an-oiriúnach le haghaidh forbairt fuinnimh in-athnuaite (sprioclimistéir athnuaiteán), agus an tráth céanna limistéir atá luachmhar ó thaobh an chomhshaoil de a sheachaint a mhéid is féidir agus tosaíocht a thabhairt inter alia do thalamh díghrádaithe nach féidir a úsáid don talmhaíocht. Chun na gcríoch sin, spreagtar na Ballstáit chun úsáid a bhaint as na tacair sonraí nuashonraithe atá le fáil sa tSaotharlann Tíreolaíochta Fuinnimh agus Tionscail
                  10
                (‘EIGL’).

               (22)Ba cheart do na Ballstáit ‘limistéir eisiata’, ar limistéir iad nach féidir fuinneamh in-athnuaite a fhorbairt iontu, a theorannú don íosmhéid is gá. Ba cheart dóibh faisnéis shoiléir thrédhearcach a sholáthar mar aon le bunús réasúnaithe maidir le srianta a bhaineann le gaireacht go tithíocht agus go limistéir mhíleata agus limistéir eitlíochta sibhialta. Ba cheart na srianta sin a bhunú ar fhianaise agus a dhearadh ar bhealach lena gcomhlíontar an cuspóir atá beartaithe dóibh agus an tráth céanna an infhaighteacht spáis maidir le forbairt tionscadal a uasmhéadú, mar aon le srianta maidir le pleanáil spásúlachta a chur san áireamh.

               (23)Ba cheart do na Ballstáit na ceanglais maidir le measúnú tionchair ar an gcomhshaol a chuíchóiriú a mhéid is féidir ó thaobh an dlí de, agus treoir theicniúil atá ar fáil maidir le húsáid fuinnimh in-athnuaite a réiteach le reachtaíocht chomhshaoil an Aontais a chur i bhfeidhm, agus an measúnú tionchair ar an gcomhshaol a chomhtháthú le measúnuithe comhshaoil infheidhme eile i nós imeachta comhpháirteach. Ba cheart do na Ballstáit úsáid a bhaint as scóipiú
                  11
                ar bhealach córasach nó é a dhéanamh sainordaitheach chun feabhas a chur ar cháilíocht an phróisis measúnaithe tionchair ar an gcomhshaol.

               (24)Maidir le corraí agus marú eiseamal aonair d’éin fhiáine agus speiceas faoi chosaint faoi Threoir 92/43/CEE
                  12
                ón gComhairle, ba cheart do na Ballstáit a áirithiú nach bac é an méid sin ar fhorbairt tionscadal fuinnimh in-athnuaite, trína gceangal ar na tionscadail sin, de réir mar is iomchuí, bearta maolaithe a chomhtháthú chun marú agus corraí a chosc go héifeachtach a mhéid is féidir, trí fhaireachán a dhéanamh ar éifeachtacht na mbeart sin agus, i bhfianaise na faisnéise arna fáil ón bhfaireachán, bearta breise a dhéanamh de réir mar is gá chun a áirithiú nach mbeidh aon tionchar mór diúltach ann do dhaonra na speiceas lena mbaineann. Má dhéantar an méid sin, níor cheart a mheas go ndearnadh d’aon ghnó marú nó corraí teagmhasach na n‑eiseamal aonair agus dá bhrí sin, níor cheart don mharú nó corraí sin teacht faoi Airteagal 12(1) de Threoir 92/43/CEE ná faoi Airteagal 5 de Threoir 2009/147/CE ó Pharlaimint na hEorpa agus ón gComhairle
                  13
               .

               (25)Ba cheart do na Ballstáit rannpháirtíocht luath an phobail a spreagadh chun pleananna spásúlachta a shainiú, úsáidí iomadúla láithreán a chur chun cinn agus trédhearcacht a áirithiú maidir leis an áit agus maidir leis an gcaoi a d’fhéadfaí tionscadail fuinnimh in-athnuaite a thógáil nó a shuiteáil, lena n‑áirítear suiteálacha ar mionscála ar an leibhéal cathrach. Ba cheart do na Ballstáit féachaint le pleanáil chomhordaithe a dhéanamh ar gach leibhéal maidir leis na heangacha agus na hacmhainneachtaí i ndáil le giniúint fuinnimh in-athnuaite, lena n‑áirítear i gcomhthéacs an chomhair réigiúnaigh.

               (26)Agus na moltaí sin á gcur chun feidhme acu, ba cheart do na Ballstáit úsáid a bhaint as na cleachtais a dtugtar tuairisc orthu i gCaibidil I, Roinn 5 den treoir atá san Iarscríbhinn a ghabhann leis an Moladh seo.

               NASCADH LEIS AN EANGACH AR BHEALACH NÍOS SIMPLÍ

               (27)Ba cheart do na Ballstáit pleanáil agus infheistíocht fhadtéarmach maidir leis an eangach a chur chun feidhme atá i gcomhréir leis an leathnú atá beartaithe ar acmhainneachtaí táirgthe fuinnimh in-athnuaite, agus an t‑éileamh a bheidh ann amach anseo agus an cuspóir maidir le haeráidneodracht á gcur san áireamh.

               (28)Ba cheart do na Ballstáit nósanna imeachta simplithe a bhunú chun gléasraí fuinnimh in-athnuaite atá ann cheana a athchumhachtú, lena n‑áirítear nósanna imeachta cuíchóirithe um mheasúnuithe comhshaoil, agus ba cheart dóibh nós imeachta simplí um fhógairt a ghlacadh maidir lena naisc leis an eangach i gcás nach bhfuil coinne le haon tionchar mór diúltach comhshaoil nó sóisialta.

               (29)Ba cheart do na Ballstáit a áirithiú go ndéanfaidh na hoibreoirí córas an méid seo a leanas (i) nós imeachta trédhearcach agus digiteach a chur i bhfeidhm maidir le hiarratais ar nascadh leis an eangach; (ii) faisnéis a sholáthar maidir le hacmhainneachtaí na n‑eangach; agus (iii) úsáid acmhainneacht na n‑eangach a bharrfheabhsú trína gceadú do ghléasraí cumhachta a úsáideann meascán de theicneolaíochtaí comhlántacha éagsúla úsáid a bhaint as an eangach.

               (30)Ba cheart do na Ballstáit deimhneacht dhlíthiúil a sholáthar maidir leis na píblínte gáis nádúrtha a athúsáid le haghaidh hidrigine trína gcur in iúl go soiléir cé na húdaruithe a mbeidh gá leo agus trí mharthanú na n‑údaruithe atá acu cheana a cheadú.

               (31)Agus na moltaí sin á gcur chun feidhme acu, ba cheart do na Ballstáit úsáid a bhaint as na cleachtais a dtugtar tuairisc orthu i gCaibidil I, Roinn 6 den treoir atá san Iarscríbhinn a ghabhann leis an Moladh seo.

               TIONSCADAIL NUÁLACHA

               (32)Spreagtar na Ballstáit chun boscaí gainimh rialála a chur i bhfeidhm chun díolúintí spriocdhírithe a dheonú ón gcreat reachtach nó rialála náisiúnta, réigiúnach nó áitiúil le haghaidh teicneolaíochtaí, táirgí, seirbhísí nó cuir chuige nuálacha, chun deonú ceadanna a éascú chun tacú le cur in úsáid agus comhtháthú córas fuinnimh in-athnuaite, stóráil, agus teicneolaíochtaí eile dícharbónaithe, i gcomhréir le reachtaíocht an Aontais.

               COMHAONTUITHE CEANNAIGH CUMHACHTA A ÉASCÚ

               (33)Ba cheart do na Ballstáit deireadh a chur go pras le haon bhacainn riaracháin nó mhargaidh gan údar ar chomhaontuithe ceannaigh chorparáidigh maidir le fuinneamh in-athnuaite, go háirithe chun dlús a chur le glacadh na gcomhaontuithe ceannaigh chorparáidigh maidir le fuinneamh in-athnuaite ag fiontair bheaga agus mheánmhéide.

               (34)Ba cheart do na Ballstáit scéimeanna tacaíochta a dhearadh, a sceidealú agus a chur chun feidhme – mar aon le ráthaíochtaí tionscnaimh – ar bhealach go mbeidh siad comhoiriúnach agus comhlántach le comhaontuithe ceannaigh chorparáidigh maidir le fuinneamh in-athnuaite agus go ndéanfaidh siad na comhaontuithe sin a chumasú.

               (35)Agus na moltaí sin á gcur chun feidhme acu, ba cheart do na Ballstáit úsáid a bhaint as na cleachtais a dtugtar tuairisc orthu i gCaibidil II den treoir atá san Iarscríbhinn a ghabhann leis an Moladh seo.

               FAIREACHÁN, TUAIRISCIÚ AGUS ATHBHREITHNIÚ

               (36)Ba cheart do na Ballstáit pointe teagmhála a bhunú a mbeidh sé de chúram air faireachán tráthrialta a dhéanamh ar na príomhbhaic sa phróiseas deonaithe ceadanna agus aghaidh a thabhairt ar na saincheisteanna a bhíonn ag forbróirí tionscadal fuinnimh in-athnuaite.

               (37)Maidir leis an bhfaisnéis mhionsonraithe ar chur chun feidhme an Mholta seo, ba cheart do na Ballstáit í a chur in iúl don Choimisiún, gach 2 bhliain ó mhí an Mhárta 2023 ar aghaidh, mar chuid de na tuarascálacha comhtháite náisiúnta fuinnimh agus aeráide ar dhul chun cinn atá le cur isteach de bhun Airteagal 17 de Rialachán (AE) 2018/1999 ó Pharlaimint na h Eorpa agus ón gComhairle
                  14
               .

               (38)Déanfaidh an Coimisiún athbhreithniú ar chur chun feidhme an Mholta seo 2 bhliain tar éis a ghlactha agus déanfaidh sé measúnú ar cé acu is gá le bearta breise nó nach gá, agus faisnéis a chuirfidh na Ballstáit isteach á cur san áireamh.

               Arna dhéanamh sa Bhruiséil, 18.5.2022

                     Thar ceann an Choimisiúin

                     Kadri SIMSON
                     Comhalta den Choimisiún

                     (1)

                        Rialachán (AE) 2021/1119 ó Pharlaimint na hEorpa agus ón gComhairle an 30 Meitheamh 2021 lena mbunaítear an creat chun aeráidneodracht a bhaint amach agus lena leasaítear Rialacháin (CE) Uimh. 401/2009 agus (AE) 2018/1999 (‘an Dlí Aeráide Eorpach’) (IO L 243, 9.7.2021, lch. 1).

                     (2)

                        Teachtaireacht ón gCoimisiún chuig Parlaimint na hEorpa, chuig an gComhairle Eorpach, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún dar teideal REPowerEU: Gníomhaíocht Chomhpháirteach Eorpach ar mhaithe le fuinneamh níos inacmhainne, níos sláine agus níos inbhuanaithe, COM(2022)108 final.

                     (3)

                        Treoir 2001/77/CE ó Pharlaimint na hEorpa agus ón gComhairle an 27 Meán Fómhair 2001 maidir le leictreachas arna tháirgeadh ó fhoinsí in-athnuaite fuinnimh a chur chun cinn sa mhargadh inmheánach leictreachais (IO L 283, 27.10.2001, lch. 33).

                     (4)

                        Treoir 2009/28/CE ó Pharlaimint na hEorpa agus ón gComhairle an 23 Aibreán 2009 maidir le húsáid fuinnimh ó fhoinsí in-athnuaite a chur chun cinn agus lena leasaítear agus lena n‑aisghairtear ina dhiaidh sin Treoracha 2001/77/CE agus 2003/30/CE (IO L 140, 5.6.2009, lch. 16).

                     (5)

                        Treoir (AE) 2018/2001 ó Pharlaimint na hEorpa agus ón gComhairle an 11 Nollaig 2018 maidir le húsáid fuinnimh ó fhoinsí in-athnuaite a chur chun cinn (IO L 328, 21.12.2018, lch. 82).

                     (6)

                        Rialachán (AE) 2021/240 ó Pharlaimint na hEorpa agus ón gComhairle an 10 Feabhra 2021 lena mbunaítear Ionstraim um Thacaíocht Theicniúil.

                     (7)

                        Treoir 2014/89/AE ó Pharlaimint na hEorpa agus ón gComhairle an 23 Iúil 2014 lena mbunaítear creat don phleanáil spásúil mhuirí (IO L 257, 28.8.2014, lgh. 135-145).

                     (8)

                        Cf. Tuarascáil ón gCoimisiún ar an dul chun cinn maidir le cur chun feidhme Threoir MSP, COM(2022)185 an 3 Bealtaine 2022.

                     (9)

                  https://energy-industry-geolab.jrc.ec.europa.eu/

                     (10)

                        https://ec.europa.eu/energy-industry-geography-lab

                     (11)

                        Ciallaíonn scóipiú tuairim a thabhairt maidir le raon feidhme agus leibhéal sonraí na faisnéise comhshaoil a bheidh le cur isteach i bhfoirm tuarascáil mheasúnaithe tionchair ar an gcomhshaol.

                     (12)

                        Treoir 92/43/CEE ón gComhairle an 21 Bealtaine 1992 maidir le gnáthóga nádúrtha agus fána agus flóra fiáine a chaomhnú (IO L 206, 22.7.1992, lch. 7).

                     (13)

                        Treoir 2009/147/CE ó Pharlaimint na hEorpa agus ón gComhairle an 30 Samhain 2009 maidir le héin fhiáine a chaomhnú (IO L 20, 26.1.2010, lch. 7).

                     (14)

                        Rialachán (AE) 2018/1999 ó Pharlaimint na hEorpa agus ón gComhairle an 11 Nollaig 2018 maidir le Rialachas an Aontais Fuinnimh agus na Gníomhaíochta Aeráide, lena leasaítear Rialachán (CE) Uimh. 663/2009 agus Rialachán (CE) Uimh. 715/2009 ó Pharlaimint na hEorpa agus ón gComhairle, Treoir 94/22/CE, Treoir 98/70/CE, Treoir 2009/31/CE, Treoir 2009/73/CE, Treoir 2010/31/AE, Treoir 2012/27/AE, agus Treoir 2013/30/AE ó Pharlaimint na hEorpa agus ón gComhairle, Treoir 2009/119/CE agus Treoir (AE) 2015/652 ón gComhairle agus lena n‑aisghairtear Rialachán (AE) Uimh. 525/2013 ó Pharlaimint na hEorpa agus ón gComhairle (IO L 328, 21.12.2018, lch. 1).


title: Moladh le haghaidh CINNEADH ÓN gCOMHAIRLE lena n-údaraítear don Choimisiún leasuithe ar an gCoinbhinsiún maidir le Caomhnú Fhiadhúlra agus Ghnáthóga Nádúrtha na hEorpa (Coinbhinsiún Bheirn) a chaibidliú thar ceann an Aontais

text:
               AN COIMISIÚN EORPACH
            An Bhruiséil,24.3.2021
            COM(2021) 136 final
            Moladh le haghaidh
            CINNEADH ÓN gCOMHAIRLE
            lena n‑údaraítear don Choimisiún leasuithe ar an gCoinbhinsiún maidir le Caomhnú Fhiadhúlra agus Ghnáthóga Nádúrtha na hEorpa (Coinbhinsiún Bheirn) a chaibidliú thar ceann an Aontais

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

                  Is é is aidhm don Choinbhinsiún maidir le caomhnú fhiadhúlra agus ghnáthóga nádúrtha na hEorpa (‘an Coinbhinsiún’) flora agus fauna fiáine na hEorpa agus a ngnáthóga nádúrtha a chaomhnú, go háirithe iad siúd a dteastaíonn comhar idir roinnt Stát chun iad a chaomhnú. Is conradh idir-rialtasach é a tugadh i gcrích faoi choimirce Chomhairle na hEorpa. Tháinig an Coinbhinsiún i bhfeidhm an 1 Meitheamh 1982.

                  Tá an tAontas Eorpach ina Pháirtí Conarthach sa Choinbhinsiún sin ó bhí an 1 Meán Fómhair 1982 ann
                     1
                  . Faoi láthair, tá 51 Pháirtí Conarthach sa Choinbhinsiún agus áirítear Ballstáit uile an Aontais ar na Páirtithe Conarthacha sin.

               Tá an gnáth-leithdháileadh ó Chomhairle na hEorpa do Choinbhinsiún Bheirn tar éis laghdú de réir a chéile le himeacht na mblianta go dtí an pointe nach féidir feidhmeanna Choinbhinsiún Bheirn a áirithiú gan ranníocaíochtaí deonacha substaintiúla ó na páirtithe, ach is ag dul i léig atá na ranníocaíochtaí sin freisin. Dá bhrí sin, tá sé ríthábhachtach foinse iontaofa airgeadais a bhunú don Choinbhinsiún.

               I gcomhréir le Rún Uimh. 9 (2019) den naoú cruinniú is tríocha den Bhuanchoiste, a glacadh an 6 Nollaig 2019, maidir le maoiniú Choinbhinsiún Bheirn, i dtaca le tús a chur le córas nua ranníocaíochtaí éigeantacha airgeadais ó Pháirtithe, bunaíodh meitheal saineolaithe idirsheisiúnach chun cuidiú leis an Rúnaíocht tograí a thíolacadh i dtaca le clásail airgeadais a chur san áireamh trí airteagail Choinbhinsiún Bheirn a leasú agus i dtaca le Páirt-chomhaontú Méadaithe a bhunú, lena mbreithniú ag an gceathrachadú cruinniú den Bhuanchoiste.

               I bhfianaise aschur na meithle saineolaithe idirsheisiúnaí a bunaíodh ag an 39ú cruinniú den Bhuanchoiste, phléigh an 40ú Buanchoiste dhá thogra chomhlántacha chun aghaidh a thabhairt ar shaincheist an mhaoinithe. Sa chruinniú sin, glacadh cinneadh lena dtacaítear le bunú Páirt-chomhaontú Méadaithe. Tar éis ráiteas ón Aontas agus ó na Ballstáit a bhaineann leis an ngá atá le tuilleadh plé inmheánach sula bhféadfadh sé cinneadh a dhéanamh maidir leis an togra chun an Coinbhinsiún Bheirn a leasú d’fhonn clásail airgeadais a chur san áireamh
                  2
               , chomhaontaigh an Buanchoiste, gan aon agóid ina choinne, an cinneadh maidir leis an leasú féideartha ar an gCoinbhinsiún a chur siar go dtí an 41ú cruinniú.

                  Faoi mar a moladh don 40ú Buanchoiste, leis an leasú ar an gCoinbhinsiún, thabharfaí sásra isteach chun méid na ranníocaíochta éigeantaí a shocrú. Mar sin féin, ní dhearnadh idirdhealú sa téacs tosaigh idir an buiséad lárnach agus an buiséad clárbhunaithe, ná níor sonraíodh ann scála na ranníocaíochtaí atá le cur i bhfeidhm. Déanfar togra athbhreithnithe le haghaidh an leasaithe a chaibidliú ag meitheal idirsheisiúnach, meitheal a bheidh ag obair i gcaitheamh 2021 sa tréimhse roimh an 41ú cruinniú den Bhuanchoiste ina ndéanfar cinneadh maidir leis an togra. Ba cheart don Aontas cur go gníomhach leis an gcaibidlíocht sin.

               •Comhsheasmhacht le forálacha beartais atá sa réimse beartais cheana

                  Trí chóras a thabhairt isteach lena ndéantar ranníocaíochtaí éigeantacha i gcomhair an Choinbhinsiúin, bheadh an togra comhsheasmhach leis an mbeartas a leantar i réimsí eile. Go deimhin, tá an tAontas ina pháirtí i roinnt comhaontuithe comhshaoil iltaobhacha, agus i gcomhthéacs na gcomhaontuithe sin, déanann sé ranníocaíochtaí airgeadais éigeantacha bunaithe ar cheanglais an chomhaontaithe agus/nó na rialachán airgeadais arna nglacadh ar bhonn fhorálacha an chomhaontaithe. I gcomhthéacs na gcomhaontuithe sin, is iondúil go ndéantar idirdhealú idir an buiséad lárnach agus an buiséad clárbhunaithe, idirdhealú a fhágann nach mbíonn ach an buiséad lárnach faoi réir ranníocaíochtaí éigeantacha. Mar sin féin, leis an leasú atá beartaithe ar an gCoinbhinsiún, ní dhéantar soiléir go leanfadh an sásra atá le bunú an fasach sin. Ná ní shonraítear leis an leasú atá beartaithe scála na ranníocaíochtaí atá le cur i bhfeidhm. I gcomhaontuithe comhshaoil iltaobhacha eile, is iondúil go socraítear ranníocaíocht an Aontais ar chaoi nach mó í ná 2.5 % de na ranníocaíochtaí foriomlána.

                  Is iomchuí, dá bhrí sin, go n‑áiritheodh an tAontas nach mbeidh sé d’oibleagáid ar na Páirtithe ranníocaíochtaí a dhéanamh i gcomhair an bhuiséid clárbhunaithe, agus nach féidir ranníocaíocht an Aontais a shocrú ag méid is mó ná 2.5 % den bhuiséad.

                  Tá an Moladh seo agus Cinneadh 2020/1830 ón gComhairle lánailínithe le chéile agus, go deimhin, is ón gCinneadh sin a d’eascair sé, cinneadh lenar bunaíodh an seasamh ón Aontas le haghaidh an 40ú Buanchoiste den Choinbhinsiún
                     3
                  .

               •Comhsheasmhacht le beartais eile de chuid an Aontais

                  Tá an togra seo comhsheasmhach le cuspóirí an Aontais a bhaineann leis an gcomhshaol agus leis an gcaidreamh idirnáisiúnta.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Le hAirteagal 218(3) den Chonradh ar Fheidhmiú an Aontais Eorpaigh (CFAE), foráiltear go gcuirfidh an Coimisiún moltaí faoi bhráid na Comhairle, agus, ar a dhéanamh sin dó, go nglacfaidh an Chomhairle cinneadh lena n‑údarófar an chaibidlíocht a thosú agus go n‑ainmneoidh sí idirbheartaí an Aontais. De réir Airteagal 218(4) CFAE, féadfaidh an Chomhairle treoracha a dhíriú chuig an idirbheartaí.

                  Ós rud é go mbainfidh an chaibidlíocht le gníomh lena bhforlíontar nó lena leasaítear creat institiúideach an chomhaontaithe, ní féidir Airteagal 218(9) CFAE a chur i bhfeidhm sa chomhthéacs sin.

                  Dá bhrí sin, is é Airteagal 218(3) agus (4) CFAE an bunús dlí nós imeachta le haghaidh an chinnidh atá beartaithe.

               Is leis an gcomhshaol a bhaineann príomhchuspóir agus príomhábhar an ghnímh atá beartaithe.

                  Dá bhrí sin, is é Airteagal 192(1) CFAE bunús dlí substainteach an chinnidh atá beartaithe.

               •Coimhdeacht (i gcás inniúlacht neamheisiach)

                  Is inniúlacht roinnte é an comhshaol faoi Airteagal 192 CFAE. Maidir le maoiniú an Choinbhinsiúin comhshaoil sin, tá inniúlacht roinnte idir an tAontas agus na Ballstáit i gceist leis maidir lena ranníocaíocht féin mar Pháirtithe. Dá bhrí sin, ní mór don Aontas a bheith rannpháirteach i ndáil leis sin.

               •Comhréireacht

                  Tá gá le Cinneadh ón gComhairle chun go mbeidh an tAontas rannpháirteach sa chaibidlíocht sin, caibidlíocht atá fíor-riachtanach chun bonn intuartha airgeadais a bhunú le haghaidh an Choinbhinsiúin a bhfuil an tAontas ina Pháirtí ann.

               •An rogha ionstraime

                  Sonraítear an rogha ionstraime in Airteagal 218(3) agus (4) CFAE.

               3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR

               •Meastóireachtaí ex post/seiceálacha oiriúnachta ar an reachtaíocht atá ann cheana

                  Ní bhaineann le hábhar.

               •Comhairliúcháin leis na páirtithe leasmhara

                  Ní bhaineann le hábhar.

               •Bailiú agus úsáid saineolais

                  Ní bhaineann le hábhar.

               •Measúnú tionchair

                  Ní bhaineann le hábhar.

               •Oiriúnacht rialála agus simpliú

                  Ní bhaineann le hábhar.

               •Cearta bunúsacha

                  Ní bhaineann le hábhar.

               4.IMPLEACHTAÍ BUISÉADACHA

                  Faoi láthair, tugann an tAontas suim EUR 24 700 in aghaidh na bliana do Choinbhinsiún Bheirn, suim atá bunaithe ar scála a moladh i dtaca le ranníocaíochtaí deonacha. Is rí-éadócha go rachadh ranníocaíocht éigeantach 2.5 % den bhuiséad lárnach thar an méid sin, agus, dá bhrí sin, níl aon impleacht bhuiséadach ag an tionscnamh seo.

               5.EILIMINTÍ EILE

               •Pleananna cur chun feidhme, agus socruithe faireacháin, meastóireachta agus tuairiscithe

                  Ba cheart na treoracha caibidlíochta a chur ar fáil don phobal a luaithe a ghlacfar iad.

               •Doiciméid mhíniúcháin (i gcás treoracha)

                  Ní bhaineann le hábhar.

               •Míniúchán mionsonraithe ar fhorálacha sonracha an togra

                  Ní bhaineann le hábhar.

               Moladh le haghaidh

               CINNEADH ÓN gCOMHAIRLE

               lena n‑údaraítear don Choimisiún leasuithe ar an gCoinbhinsiún maidir le Caomhnú Fhiadhúlra agus Ghnáthóga Nádúrtha na hEorpa (Coinbhinsiún Bheirn) a chaibidliú thar ceann an Aontais

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagail 218(3) agus (4) de,

               Ag féachaint don mholadh ón gCoimisiún Eorpach,

               DE BHRÍ go bhfuil sé beartaithe an Coinbhinsiún maidir le Caomhnú Fhiadhúlra agus Ghnáthóga Nádúrtha na hEorpa
                  4
                (Coinbhinsiún Bheirn) a leasú d’fhonn clásail airgeadais a chur isteach ann,

               DE BHRÍ gur gá a áirithiú go mbeidh an leasú sin comhsheasmhach le reachtaíocht agus leas an Aontais, go háirithe is gá a áirithiú nach gcuirfear aon oibleagáid ar an Aontas níos mó ná 2.5 % de na ranníocaíochtaí foriomlána a dhéanamh,

               DE BHRÍ gur cheart a údarú don Choimisiún leasuithe ar an gCoinbhinsiún a chaibidliú thar ceann an Aontais Eorpaigh,

               TAR ÉIS AN CINNEADH SEO A GHLACADH:

               Airteagal 1

               (1)Údaraítear leis seo don Choimisiún leasuithe ar an gCoinbhinsiún maidir le Caomhnú Fhiadhúlra agus Ghnáthóga Nádúrtha na hEorpa (Coinbhinsiún Bheirn) a chaibidliú thar ceann an Aontais, leasuithe lena mbunaítear córas nua ranníocaíochtaí éigeantacha airgeadais ó Pháirtithe, ag cruinnithe Bhuanchoiste an Choinbhinsiúin agus ag cruinnithe na meithle saineolaithe idirsheisiúnaí ábhartha.

               (2)Déanfaidh an Coimisiún an chaibidlíocht thar ceann an Aontais, i gcomhairle le [ainm an choiste speisialta le cur isteach ag an gComhairle] agus ar bhonn na dtreoracha caibidlíochta a leagtar amach san Iarscríbhinn a ghabhann leis an gCinneadh seo.

               (3)Sa mhéid go dtagann ábhar na leasuithe dá dtagraítear i mír 1 faoin inniúlacht roinnte idir an tAontas agus na Ballstáit, ba cheart don Choimisiún agus do na Ballstáit oibriú i ndlúthchomhar le chéile le linn an phróisis caibidlíochta, d’fhonn a áirithiú go mbeidh aontacht san ionadaíocht thar ceann an Aontais agus na mBallstát ar an leibhéal idirnáisiúnta.

               (4)Tuairisceoidh an Coimisiún don Chomhairle maidir le toradh na caibidlíochta agus, i gcás inarb iomchuí, maidir le haon fhadhb a thiocfadh chun cinn le linn na caibidlíochta.

               Airteagal 2

               Dírítear an Cinneadh seo chuig an gCoimisiún.

               Arna dhéanamh sa Bhruiséil

                     Thar ceann na Comhairle

                     An tUachtarán

                     (1)

                        Cinneadh 82/72/CEE ón gComhairle an 3 Nollaig 1981 i ndáil le tabhairt i gcrích, thar ceann an Chomhphobail, an Choinbhinsiúin maidir le Caomhnú Fhiadhúlra agus Ghnáthóga Nádúrtha na hEorpa, IO L 38, 10.2.1982, lch. 1.

                     (2)

                        Féach freisin Cinneadh (AE) 2020/1830 ón gComhairle an 27 Samhain 2020 maidir leis an seasamh atá le glacadh thar ceann an Aontais Eorpaigh ag an 40ú cruinniú de Bhuanchoiste an Choinbhinsiúin maidir le caomhnú fhiadhúlra agus ghnáthóga nádúrtha na hEorpa (Coinbhinsiún Bheirn), IO 409, 4.12.2020, lch. 34.

                     (3)

                        Ibid.

                     (4)

                        Cinneadh 82/72/CEE ón gComhairle an 3 Nollaig 1981 i ndáil le tabhairt i gcrích an Choinbhinsiúin maidir le Caomhnú Fhiadhúlra agus Ghnáthóga Nádúrtha na hEorpa thar ceann an Chomhphobail, IO L 38, 10.2.1982, lch. 1.

    ---documentbreak---

               AN COIMISIÚN EORPACH
            An Bhruiséil,24.3.2021
            COM(2021) 136 final
            IARSCRÍBHINN
            a ghabhann leis an
            Moladh le haghaidh Cinneadh ón gComhairle
            lena n‑údaraítear don Choimisiún leasuithe ar an gCoinbhinsiún maidir le Caomhnú Fhiadhúlra agus Ghnáthóga Nádúrtha na hEorpa (Coinbhinsiún Bheirn) a chaibidliú thar ceann an Aontais

               IARSCRÍBHINN

               Treoracha le haghaidh na caibidlíochta i dtaca le leasuithe ar an gCoinbhinsiún maidir le Caomhnú Fhiadhúlra agus Ghnáthóga Nádúrtha na hEorpa (Coinbhinsiún Bheirn)

               (1)Ba cheart don Choimisiún féachaint lena áirithiú go mbeidh comhaontú as a dtiocfadh aon athbhreithniú ar an gCoinbhinsiún maidir le Caomhnú Fhiadhúlra agus Ghnáthóga Nádúrtha na hEorpa (Coinbhinsiún Bheirn), agus cur i bhfeidhm an chomhaontaithe sin, comhsheasmhach le reachtaíocht agus beartais ábhartha an Aontais Eorpaigh, agus go háirithe le reachtaíocht an Aontais i réimse an dúlra agus na bithéagsúlachta
                  1
                agus, chomh maith leis sin, le gealltanais an Aontais faoi chomhaontuithe comhshaoil iltaobhacha ábhartha eile.

               (2)I ndáil le tograí chun an Coinbhinsiún maidir le Caomhnú Fhiadhúlra agus Ghnáthóga Nádúrtha na hEorpa (Coinbhinsiún Bheirn) a leasú d’fhonn ranníocaíocht éigeantach airgeadais a thabhairt isteach, ba cheart don Choimisiún dul i mbun na caibidlíochta faoin mbealach is fearr chun aghaidh a thabhairt ar an tsaincheist a bhaineann le bonn airgeadais a bheadh slán agus intuartha a bhunú le haghaidh an Choinbhinsiúin agus, ina theannta sin, ba cheart don Choimisiún féachaint lena áirithiú, i gcomhréir leis an seasamh ón Aontas, go ndéanfaí an méid seo a leanas leis an leasú:

               (a)nach ndéanfaí ranníocaíocht éigeantach a fhorchur maidir leis an mbuiséad clárbhunaithe

               (b)nach ndéanfaí ranníocaíocht an Aontais a bheith níos mó ná 2.5 % de na ranníocaíochtaí iomlána

               (c)nach ndéanfaí difear d’oibleagáidí reatha na bPáirtithe faoin gCoinbhinsiún sin.

               (3)Ba cheart don Choimisiún an chaibidlíocht a dhéanamh i gcomhréir leis an gcuid ábhartha den reachtaíocht de chuid an Aontais Eorpaigh atá i bhfeidhm nó i gcomhréir le seasaimh chomhaontaithe ón Aontas arna mbunú go sonrach chun críocha na caibidlíochta sin laistigh de choiste speisialta ionadaithe na mBallstát dá dtagraítear in Airteagal 1(2) den Chinneadh seo ón gComhairle nó laistigh den Chomhairle.

               (4)Ba cheart don Choimisiún tuairisciú don Chomhairle maidir le toradh na caibidlíochta agus, i gcás inarb iomchuí, maidir le haon fhadhb a thiocfadh chun cinn le linn na caibidlíochta.

                     (1)

                        Go háirithe Treoir 2009/147/CE ó Pharlaimint na hEorpa agus ón gComhairle an 30 Samhain 2009 maidir le héin fhiáine a chaomhnú, Treoir 92/43/CEE ón gComhairle an 21 Bealtaine 1992 maidir le gnáthóga nádúrtha agus fauna agus flóra fiáine a chaomhnú agus Rialachán (AE) Uimh. 1143/2014 ó Pharlaimint na hEorpa agus ón gComhairle an 22 Deireadh Fómhair 2014 maidir le tabhairt isteach agus leathadh speiceas coimhthíoch ionrach a chosc agus a bhainistiú